1Re u sakirbal domíngo, i ixokib xe 'e chic pa muktal wi i Jesus; xqui c'am bi i cunbal muy chi qui yijbam. 'O juban chic ixokib xe cachi'ilaj bic. 2Are xe uponic, xquilo chi i abaj tz'apbal re u chi' i jul ya 'elsam chic pu q'uijibal. 3Are 'uri, xe oc bi chupam, péro n-xqui rik ti u ch'acul i Kajwal Jesus. 4Lic xqui bisoj rumal, n-quiqui rik taj wach quiqui 'ano. Xak te'et xe quil queb achiab je tac'al chila, lic ca walch'in qui 'u'. 5Mas xe oc 'il che, y xqui lucba qui palaj pulew. Are 'uri i queb achiab xqui bij chique: —¿Wuchac qui tzucuj jun c'aslic cu' i camnak? 6Ire n-chi ta chic 'o wi; xc'un sak chuwach. Cha c'un chi c'ux wach xu bij chiwe c'a are ix 'o pa jyub Galiléa. 7Xu bij chiwe chi i Achi aj Chicaj 'o u chac ca jachtaj na piqui'ab i ajmac laj tak winak, xak ca rip na chuwach cruz, xak ca c'unsax sak chuwach churox 'ij. Queje u tzij ile chiwe —xe cha i ángel chique i ixokib. 8Are 'uri xc'un u tzij i Jesus chi qui c'ux. 9Te'uri xe tzalij li chila pa i muktal wi, y xqui ya u tzijol chique i julajuj apostelab, xak i juban chi je terejnak chirij. 10Are i ixokib chi xe bin chique ique-le, je are ati Mariy Magdaléna, xak ati Wan, xak i ati Mariy chi u chuch i ma Jacóbo. Ique-le cu' i juban ixokib xqui bij chique i apostelab wach i xquilo. 11I qui tzij i ixokib, xa ch'uj laj tzij xqui ta i apostelab; n-xqui coj taj. 12Xui-ri, i ma Pédro xwalijic, xa 'e pa'anem pa 'o wi i pantion. Are xtzun pan chupam, xrilo xui chic i sawan 'o canok. Te'uri xa 'e chi rachoch; lic cu bisoj wach i xa 'anic. 13Che i 'ij-i, je queb chique u tijoxelab i Jesus que 'e che jun aldéa, Emaus u bi; colo oxib légua u najtil che i Jerusalen. 14Are que tijin chi be, que tijin chu ch'ach'axic ni'pa i xc'ulmax pa Jerusalen. 15Are quiqui lap ile, c'a que tijin chi tzij, are 'uri i Jesus mísmo xtejeb cu', y xe 'e junam. 16Xui-ri ique n-xquetamaj tu wach; xa pacha ch'uktal jubi' qui ba'wach. 17I Jesus xu tz'onoj chique: —¿Wach i qui lapo are quix tijin chi be? ¿Wuchac quix bisonic? —co'on chique. 18Jun chique, ma Cleófas u bi; ire xu la' u wach che y xu bij: —Conojel i winak 'is queta'am wach i xa 'ani pa Jerusalen che tak i 'ij-i. Conojel i aj solinel chila queta'am chic, ¿xui bari yet n-aweta'am taj? —xcha. 19—¿Wach 'uri? —xu bij i Jesus chique. —Chi xqui 'an che i ma Jesus aj Nazaret —xqui bij—. Ire jun nim laj ajbil u tzij i Dios. Wach i xu 'ano, wach i xu bij, nim xril i Dios, nim xquil conojel i winak. 20Xui-ri, i caj'atzil i sacerdóte junam cu' i ka wi ka jolom, xqui jach na pu'ab i 'atbal tzij. Xqui 'at tzij puwi chi ca camsaxic; y chuwach cruz xqui camsaj wi. 21Chakawach yoj, mok are ire coj 'elsaw pa pen oj aj Israel winak, xui-ri, xqui camsaj; are urox 'ij iri u 'onquil canok. 22'O jujun ixokib je kachi'ilam, xoj qui coj 'il, man sakiric xe upon pa i muktal wi, 23y n-xqui rik ti camnak. Xe c'un ku' y xqui bij chake chi xquil queb ángel chila; xbix chique chi ire c'aslic, que cha. 24Xe 'e jujun chake pa i muktal wi; xqui riko xak jun ru' pacha xqui bij ixokib, xui-ri, n-xquil tu wach i ma Jesus. (Queje xqui bij i queb achiab ile che i Jesus.) 25Ire xu bij 'uri chique: —¡Ay, yix n-qui ch'ob taj! ¿Umpa nawi qui coj piwanima ni'pa i xqui bij i ajbil u tzij i Dios ujer? 26¿N-iweta'am ta bari, chi i Crísto 'o u chac cu tij ni uyej-le, te'uri cocsax ni u 'ij? —xu bij chique. 27Te'uri xu jek u sakixic chique ni'pa i tz'ibtal ujer chirij ire; nabe, wach u tz'ibam can i mam Moises, te'uri, wach qui tz'ibam can conojel i ajbil u tzij i Dios. 28Xe upon che i aldéa pa i que 'e wi. I Jesus xu 'ano pacha ca 'e pan jubi' chic. 29Ique n-xqui ya ta che ca 'ec. —Chat canaj ku' yoj —xe cha—; ya xkaj i 'ij, ya coc 'ekum —xe cha. Are 'uri, xoc cu' man ca canaj cu' cha'ab. 30Are je cul chi mexa, i Jesus xu chap i caxlanwa, y xu tioxij che i Dios. Te'uri xu piro y xu jach chique. 31Are xu 'an ire ile, pacha tak xjaktaj qui ba'wach y xquetamaj u wach; are 'uri ire xsach 'an chiquiwach. 32Te'uri xqui bij chiquiwach: —¿Wach xa na yet pa c'ux are xlapan ire ku' pa be? ¿Xa na jun nim laj 'il? ¡Yin xin na'o! are ca tijin chu sakixic i ujer tzij chake —xe cha chiquiwach. 33Juntir xe walijic y xe tzalij chic pa Jerusalen. Chila xe qui rik i julajuj apostelab qui molom quib cu' juban chic cachi'il. 34Ique xqui bij chique i queb: —¡Katzij, i Kajwal xwalijic; xu c'ut rib che i ma Simon! —xe cha. 35Te'uri i queb xqui lap chique wach xqui c'ulmaj pa be, xak wach i retamaxic u wach i Jesus xqui 'ano, are xu pir i caxlanwa. 36Are que tijin chu ch'ach'axic tak ile, xak te'et i Jesus xwinakir 'an cu', y xu ya rutzil qui wach: —¡Chuxlan i c'ux! —xu bij chique. 37Ique lic xe oc 'il; lic xqui xij quib. Quiqui bij ique xa jun anma xquilo. 38I Jesus xu tz'onoj chique: —¿Wuchac qui xij iwib? ¿Wuchac 'o i cu bij i c'ux? —xu bij chique. 39—Chiwila in 'ab, i wakan, ¡chi lic yin! Chin i chapa, chiwilape', man jun anma n-tu bakil, n-tu ti'ijlal pacha quiwil chwe yin-i —xcha. 40Are xu bij ire ile, xu c'ut u 'ab i rakan chique. 41Ique maja quiqui cojo we are i Jesus 'o chiquiwach. N-xe tiqui ta chu cojic rumal qui quicotemal lic nim; c'a je bisor-nak che. Rumal-i, i Jesus xu tz'onoj chique: —¿'O i ca tijaw chi? —xcha. 42Te'uri xqui ya ch'akap bolom car che, ru' ch'akap 'akaj 'o cab che. 43Ire xu chapo y xu tij chiquiwach. 44Te'uri xu bij chique: —Ni'pa iri chi xa 'ani chwe, xak jun ru' tak i xin bij chiwe are in 'o iwu'. Ni'pa i tz'ibtal chwij yin, 'is 'o u chac ca 'ani na chwe; ronojel tak i u tz'ibam can i mam Moises, xak ronojel tak i qui tz'ibam can i ujer ajbil u tzij i Dios, xak wach i tz'ibtal can chupam i wuj Sálmos —xu bij chique. 45Te'uri xu ya qui nojbal, man quiqui ta u be ni'pa i tz'ibtal can ujer chupam u wuj i Dios. 46Xu bij chique: —Are i tz'ibtal canok are iri: "I Crísto 'o u chac ca camsaxic, te'uri ca c'unsax na sak chuwach churox 'ij." 47Xak ca paxsax ni u tzijol i cuybal mac; rumal i Crísto 'o i cuybal mac chique ni'pa quiqui jalwachij qui c'aslemal. I u paxsaxic i tzij-le, ca 'ani na cumal i je u takon i Crísto. Pa Jerusalen, ca jekan nu bixquil, te'uri ca paxsax rason ronojel tak i tinimit chuwach i jyub ta'aj. 48Yix iwilom wach in 'anom, ix ajbil-re 'uri chique i winak. 49Chitape', yin ya quin tak li Jun piwi chi u bim chic in Kajaw quix ruc'aj na. Xui-ri, mix 'e tan, chiwoy'ej na waral pa Jerusalen c'a ca kaj na li u cho'ab i Dios piwi. (Queje xu bij i Jesus ile chique i u tijoxelab.) 50Te'uri xe 'el bic, xe u c'am bi c'a che i aldéa Betánia; are je 'o chila xu yac u 'ab y xu tz'onoj che i Dios piquiwi. 51Are ca tijin chu tz'onoxic che i Dios piquiwi, xel chiquixol, y xc'am bi chicaj. 52Are 'uri ique xqui coj u 'ij, te'uri xe tzalij pa Jerusalen, lic que quicotic. 53'Ij 'ij je 'o pa rachoch i Dios, que tijin chu cojic u 'ij i Dios. Amen (katzij).
SAN LUCAS 24